3 laukas. Esamų teisės aktų paprastinimo pavyzdžiai ·Pasiūlymas dėl tarpvalstybinei įmonių e. prekybai su vartotojais taikomo PVM modernizavimo (COM(2016) 757). Pasiūlymu siekiama supaprastinti sudėtingas su tarpvalstybine e. prekyba susijusias PVM prievoles ir užtikrinti, kad ES įmonės turėtų tokias pačias sąlygas kaip ir trečiųjų šalių įmonės, kurios dažnai prekes ar paslaugas neteisėtai parduoda be PVM mokesčio. Tikimasi, kad įgyvendinus šį pasiūlymą įmonių patiriamos PVM prievolių vykdymo išlaidos nuo 2021 m. sumažės po 2,3 mlrd. EUR per metus, o valstybių narių gaunamos PVM pajamos tuo pat metu padidės po 7 mlrd. EUR. ·Reglamento dėl bendrųjų skaitmeninių vartų sukūrimo informacijai teikti, procedūroms atlikti ir pagalbos bei problemų sprendimo paslaugoms teikti pasiūlymas (COM(2017) 256). Piliečiams ir įmonėms, siekiantiems persikelti į kitą ES šalį arba kitoje ES šalyje pardavinėti gaminius ar teikti paslaugas, kyla didelių kliūčių. Labai svarbu, kad subjektai, norintys naudotis bendrosios rinkos teikiamais pranašumais, galėtų internete rasti aktualią, tikslią ir suprantamą informaciją, kad internete jiems būtų prieinamos administracinės procedūros ir jie galėtų jas atlikti, deja, dažnai tai vis dar būna sudėtinga (jei apskritai įmanoma), tam reikia skirti daug laiko ir lėšų. Pasirinkus tinkamiausią galimybę, informacijos devyniais verslo srities klausimais ieškančios įmonės šiam tikslui skiriamas išlaidas galėtų sumažinti po 11–55 mlrd. EUR per metus, o 1,5 mln. valandų, kurias šiuo metu internete praleidžia į užsienį važiuoti ketinantys piliečiai ieškodami informacijos septyniais pagrindiniais klausimais, sumažėtų 60 proc. ·Reglamento dėl Europos verslo statistikos pasiūlymas (COM(2017) 114). Esama Europos verslo statistikos rengimo sistema suskaidyta per atskirus konkrečioms sritims skirtus teisės aktus. Todėl duomenys renkami nenuosekliai ir rengiami neveiksmingai. Naujuoju pasiūlymu bus panaikinta dešimt esamų teisės aktų ir sukurta bendra verslo statistikos rengimo ir rinkimo teisinė sistema. Tikimasi, kad pasiūlymas padės gerinti statistikos kokybę, taip pat racionalizuoti nacionalinius statistikos rengimo procesus ir mažinti duomenis teikiantiems respondentams tenkančią statistinę naštą. Tikimasi, kad naujasis pasiūlymas įmonėms tenkančią administracinę naštą padės sumažinti bent po 13,5 proc. per metus, – iš esmės dėl to, kad teks mažiau rengti ES vidaus prekybos statistikos. ·Europos rinkos infrastruktūros reglamento (ne biržos išvestinių finansinių priemonių, pagrindinių sandorio šalių ir sandorių duomenų saugyklų taisyklių) peržiūra (COM(2017) 208). Pasiūlyme pristatomi tikslingi esamo reglamento pakeitimai, visų pirma siekiama supaprastinti taisykles ir panaikinti mažoms finansų sektoriaus bendrovėms tenkančias neproporcingas išlaidas ir naštą nesumažinant finansinio stabilumo. Visų tinkamiausių galimybių suminis rezultatas, apskaičiuotas vien poveikio vertinimo reikmėms, bus 2,3–6,9 mlrd. EUR mažesnės pastoviosios (vienkartinės) išlaidos ir 1,1–2,66 mlrd. EUR mažesnės veiklos išlaidos. ·Reglamento dėl energetikos sąjungos valdymo pasiūlymas (COM(2016) 759). Pasiūlymas padės smarkiai sumažinti valstybėms narėms, Komisijai ir kitoms ES institucijoms tenkančią administracinę naštą racionalizuojant dabartinius energetikos ir klimato sričių planavimo ir ataskaitų teikimo reikalavimus, kurie išsklaidyti po įvairias teisines priemones, kuriose nustatyti skirtingi ataskaitų teikimo ciklai. Pasiūlymu sujungiama, racionalizuojama arba panaikinama daugiau kaip 50 esamų atskirų planavimo, ataskaitų teikimo ir stebėsenos įpareigojimų. Numatoma, kad jis padės sumažinti administracines išlaidas daugiau kaip 3,4 mln. EUR. ·Direktyvos dėl elektroninės kelių rinkliavos sistemų sąveikumo, kuria sudaromos palankesnės sąlygos tarpvalstybiniu lygmeniu keistis informacija apie kelių mokesčių mokėjimo pažeidimus Sąjungoje, pasiūlymas (COM(2017) 280). Pasiūlymu siekiama gerinti prastą Europos kelių rinkliavos sistemų sąveikumą ir infrastruktūrą sudarant sąlygas naujiems paslaugų teikėjams lengviau patekti į rinką ir leidžiant transporto priemonių savininkams montuotis techniškai paprastesnę įrangą (ne GPS). Įvertinta, kad dėl prasto sąveikumo per metus patiriama 334 mln. EUR nereikalingų išlaidų. ·Pasiūlymas dėl tam tikrų pavojingų medžiagų naudojimo elektros ir elektroninėje įrangoje apribojimo koregavimo (COM(2017) 38). Siūlomomis priemonėmis ketinama atkurti antrinę rinką ir padidinti kai kurios įrangos atsarginių dalių prieinamumą. Jas įgyvendinus sumažėtų įmonėms ir valdžios institucijoms tenkančios išlaidos ir administracinė našta, atsirastų naujų galimybių rinkoje remonto ir antrinio pardavimo įmonėms, teigiamą poveikį pajustų socialinis sektorius, įskaitant ES ligonines, kurioms galimybė perparduoti ir pirkti naudotas medicinos priemones padėtų po 2019 m. sutaupyti apie 170 mln. EUR. Į direktyvos taikymo sritį neįtrauktus vamzdinių vargonų, iki 2025 m. būtų išsaugota iki 90 proc. darbo vietų šiame sektoriuje ir išvengta iki 65 mln. EUR metinių nuostolių.